**ПРАТЕНИЧКО ПРАШАЊЕ**

од пратеникот Горан Сугаревски поставено на 77-та седница

на Собранието на Република Македонија одржана

на 5 ноември 2009 година

Пратеничкото прашање гласи:

Почитуван господин премиер, од пред извесно време, многу актуелен стана проблемот на решавање на правниот статус на поранешните припадници на ОНА и нерешавањето на проблемот на бранителите од конфликтот од 2001 година.

Уште еднаш се потврдува дека вие во изминатиот период не сте ја говореле вистината и тоа, прво демантиравте дека ќе правите коалиција со ДУИ, потоа негиравте дека постои мајски договор, а денес токму тој договор, кој што тогаш ви е склучен ве обврзува да најдете начин да ги обештетите борците на ОНА, иако тоа се коси со постојните закони за посебните права на припадниците на силите за безбедност.

Иако рековте, претпоставувам дека и сам не знаете на кој начин ова прашање ќе се реши од постојните закони.

Од друга страна, Владата влезе во отворен конфликт со бранителите, со семејствата на бранителите, кои што оштетата што ја добија од државата треба да ја враќаат, како да се крадци.

Навистина, точно е дека Врховниот суд донесе одлука дека бранителите не можат да добијат оштета по два закона.

Прво, тие воопшто немаше да тужат, ако Министерството за одбрана и Министерството за внатрешни работи им понудија достоинствена оштета.

Второ, поентата на Врховниот суд е дека одредбите од облигацискиот закон можат да се вметнат во закон за посебните права на бранителите и за вас толку важните должничко доверителни односи ќе се решат.

Само да потсетам Здружението собра 32 илјади потписи и на Собранието му предложи закон со посебни права на припадниците на силите за безбедност кој требаше да се однесува на ветераните на Армија на Република Македонија, или од Министерството за внатрешни работи од 2001 година на сите оние војници и полицајци кои учествувале или ќе учествуваат во борбените операции низ светот.

Здружението "Достоинство" побара месечни надоместоци, пензии и други бенефиции за ветераните, но Владата не го поддржа законот и владеачкото мнозинство тогаш не го изгласа.

Затоа, моето прашање гласи:

Почитуван премиер, дали имате намера да го решите прашањето на бранителите.

Второ, зошто прашањето на бранителите го занемарувате, а сакате да го решите прашањето на борците на ОНА.

Трето, дали имате намера никогаш да не го решите прашањето за бранителите, а под притисок на вашиот коалиционен партнер да го решите само прашањето на борците на ОНА.